เบี้ยวินาศภัยหืดจับโต1.32%
เศรษฐกิจซบ 7 เดือน โตต่ำ เพิ่มช่องทางจำหน่าย ออกสินค้าใหม่กระตุ้นตลาดปลายปี
11 ก.ย. 2558

เศรษฐกิจซบ 7 เดือน โตต่ำ เพิ่มช่องทางจำหน่าย ออกสินค้าใหม่กระตุ้นตลาดปลายปี
แหล่งข่าวจากสำนักงานอัตราเบี้ยประกันวินาศภัย เปิดเผยว่า ในช่วง 7 เดือนแรกของปี 2558 ธุรกิจประกันวินาศภัยทั้งระบบมีเบี้ยรับรวม 1.19 แสนล้านบาท เพิ่มขึ้นเพียง 1.32% แยกเป็นเบี้ยประกันภัยรถยนต์ภาคบังคับ (พ.ร.บ.) 9,641.03 ล้านบาท หรือเพิ่มขึ้น 6.86% ขณะที่เบี้ยประกันภัยรถยนต์ 6.99 หมื่นล้านบาท เพิ่มขึ้นเพียง 0.71% และเบี้ยประกันภัยภาคสมัครใจ 6.03 หมื่นล้านบาท ลดลง 0.2%
ขณะที่เบี้ยประกันภัยประเภทอื่นๆ มีจำนวน 4.99 หมื่นล้านบาท เพิ่มขึ้น 2.19% โดยมาจากเบี้ยประกันอัคคีภัย 6,383.12 ล้านบาท ลดลง 4.41% เบี้ยประกันภัยทางทะเลและขนส่ง 3,163.26% เพิ่มขึ้น 1.03% และเบี้ยประกันภัยเบ็ดเตล็ด 4.04 หมื่นล้านบาท เพิ่มขึ้น 3.4%
นายอานนท์ วังวสุ นายกสมาคมประกันวินาศภัยไทย กล่าวว่า บริษัทประกันภัยไม่ได้ตื่นตระหนกเรื่องเบี้ยรับรวมไม่เติบโตมากนัก เพราะเข้าใจว่าเศรษฐกิจไทยและเศรษฐกิจโลกมีการชะลอตัว ในปีนี้จึงหันมาเน้นเรื่องการเพิ่มประสิทธิภาพในการทำงาน และจัดการภายในให้เข้มแข็งแทน
น.ส.ศิรินทิพย์ โชติธรรมาภรณ์ ประธานเจ้าหน้าที่บริหารและกรรมการผู้จัดการใหญ่ บริษัท อลิอันซ์ ซี.พี. ประกันภัย กล่าวว่า บริษัทได้จับมือกับบริษัท เคาน์เตอร์เซอร์วิส ในการขายประกัน พ.ร.บ. พร้อมรับกรมธรรม์ทันที โดยเบี้ยรถยนต์ส่วนบุคคลราคา 645.21 บาท รถบรรทุกราคา 967.28 บาท และรถตู้ราคา 1,182.35 บาท ผ่านจุดบริการเคาน์เตอร์เซอร์วิสในร้านเซเว่นอีเลฟเว่นทุกสาขาทั่วประเทศ นอกจากนี้ ลูกค้ายังสามารถซื้อประกันอัคคีภัยราคาประหยัดภายใต้ชื่อ “AZCP ประกันภัย บ้าน บ้าน” ในราคา 500 บาท รับความคุ้มครองที่ครอบคลุมทั้งบ้านปูนและบ้านครึ่งตึกครึ่งไม้
ด้านแหล่งข่าวจากบริษัท แอกซ่าประกันภัย เปิดเผยว่า บริษัทเตรียมเปิดตัว “แอกซ่า สมาร์ท คอนโด” (AXA Smart Condo) กรมธรรม์ที่อยู่อาศัยประเภทคอนโดมิเนียมที่ครอบคลุมมากที่สุด มอบความคุ้มครองภัยทุกชนิดที่เกิดความเสียหายทั้งทรัพย์สินในอาคารและตัวอาคารพร้อมกันในกรมธรรม์เดียว ขายผ่านช่องทางออนไลน์เพื่อรุกตลาดครึ่งปีหลัง
ขณะที่แหล่งข่าวจากบริษัท ทิพยประกันภัย เปิดเผยว่า บริษัทเตรียมลงนามกับไปรษณีย์ไทยเพื่อรับประกันพัสดุภัณฑ์ด่วนพิเศษ(อีเอ็มเอส) ให้ความคุ้มครองกรณีได้รับความเสียหาย จากที่ผ่านมาได้ลงนามร่วมกันในการขายประกันอุบัติเหตุส่วนบุคคล ประกันอัคคีภัย ประกันการเดินทาง ประกันโรคมะเร็ง ซึ่งในระยะแรกจะเป็นไมโครอินชัวรันส์ที่มีค่าเบี้ยต่ำไม่เกิน 1,000 บาท แต่มีความคุ้มครองสูงถึง 1 แสนบาท